Broj: 711-I-2297-M-433/22-02-21

Zagreb, 15. studenoga 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznice Antonele Mohorović Kožuh ravnateljice Lučke uprave Rabac,** za davanjem mišljenja Povjerenstva,na 194. sjednici održanoj dana 15. studenoga 2022.g. daje sljedeće

**MIŠLJENJE**

1. **Obveznica Antonela Mohorović Kožuh, ravnateljice Lučke uprave Rabac može biti osnivač (imateljica udjela)** **u trgovačkom društvu** **KAMEN IMPORT LABIN društvo s ograničenom odgovornošću za trgovinu ( u daljnjem tekstu: KAMEN IMPORT LABIN d.o.o.), ali sukladno odredbi članka 18. stavka 1. ZSSI-a, ne može istovremeno uz obnašanje dužnosti ravnateljice Lučke uprave Rabac biti član Uprave navedenog trgovačkog društva.**
2. **Sukladno članku 19. stavku 1. ZSSI-a, obveznica je za vrijeme obnašanja dužnosti ravnateljice Lučke uprave Rabac dužna prenijeti upravljačka prava koja proizlaze iz vlasništva nad udjelom u trgovačkom društvu KAMEN IMPORT LABIN d.o.o. na drugu osobu ili na posebno tijelo, osim na osobe iz članka 5. stavka 1. točke 6. ZSSI-a, što uključuje i supruga obveznice, ali može na njega, bez ikakvog ograničenja, prenijeti svoje vlasništvo nad poslovnim udjelom u ovome trgovačkome društvu.**
3. **Sukladno članku 20. stavku 1. ZSSI-a, trgovačko društvo KAMEN IMPORT LABIN d.o.o. u kojem obveznica ima 100 % udjela u vlasništvu ne može stupiti u poslovni odnos s tijelom javne vlasti u kojem obveznica obnaša dužnost, niti smije biti član zajednice ponuditelja ili podisporučitelja u tom poslovnom odnosu.**

Obrazloženje

Zahtjev za davanjem mišljenja Povjerenstva podnijela je obveznica Antonela Mohorović Kožuh, ravnateljica Lučke uprave Rabac. U knjigama ulazne pošte Povjerenstva zahtjev je zaprimljen 7. studenog 2022. pod poslovnim brojem 711-U-8720-M-433/22-01-5, povodom kojeg se vodi predmet broj M-433/22.

Uvidom u registar obveznika koje vodi Povjerenstvo utvrđeno je da je Antonela Mohorović Kožuh ravnateljice Lučke uprave Rabac.

Člankom 3. stavkom 1. podstavkom 60. ZSSI-a propisano je da su da su ravnatelji lučkih uprava obveznici u smislu navedenog Zakona, stoga je Antonela Mohorović Kožuh povodom obnašanja dužnosti ravnateljice Lučke Uprave Rabac dužna postupati sukladno odredbama ZSSI-a.

Člankom 8. stavkom 3. i 4 ZSSI-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica navodi kako je ravnateljica Lučke uprave Rabac, te da je istovremeno vlasnica i direktorica trgovačkog društva KAMEN IMPORT LABIN d.o.o. Obveznica traži mišljenje Povjerenstva, s obzirom da zbog postojećih dugovanja ne može likvidirati navedeno društvo, može li prenijeti upravljačka prava na supruga.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 19. stavkom 1. ZSSI-a propisano je da će obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.

Člankom 5. stavkom 1. točka 3. ZSSI-a propisano je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj, odnosno posvojenik obveznika, dok je točkom 6. propisano da su povezane osobe članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Uvidom u sudski registar nadležnog suda utvrđeno je Antonela Mohorović Kožuh jedini osnivač/član, ali i direktor trgovačkog društva KAMEN IMPORT LABIN d.o.o.

Sukladno odredbi članka 18. stavka 1. ZSSI-a obveznica uz obnašanje dužnosti ravnateljice Lučke uprave Rabac ne može biti član uprave drugog trgovačkog društva, odnosno tijekom obnašanja navedene dužnosti ne može obavljati funkciju direktora privatnog (ili bilo kojeg drugog) trgovačkog društava, pa tako i trgovačkog društva KAMEN IMPORT LABIN d.o.o.

Nadalje, Povjerenstvo ističe da je obveznica, sukladno članku 19. stavku 1. ZSSI-a, dužna prenijeti upravljačka prava u trgovačkom društvu KAMEN IMPORT LABIN d.o.o. s obzirom da u istom ima 100 % udjela u vlasništvu, s time da upravljačka prava može prenijeti na bilo koju drugu osobu, osim članova obitelji, a što uključuje i supruga obveznice te s njom povezanu osobu u smislu odredbe članka 5. stavka 1. točke 6. ZSSI-a.

Također, sukladno odredbama ZSSI-a nema zapreke da obveznica prenese sve udjele u trgovačkom društvu KAMEN IMPORT LABIN d.o.o. na supruga čime bi ista prestala biti vlasnica udjela u tom trgovačkome društvu.

Člankom 20. stavkom 1. ZSSI-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost, niti smije biti član zajednice ponuditelja ili podisporučitelj u tom poslovnom odnosu, pa je stoga obveznica Antonela Mohorović Kožuh dužna pridržavati se ove odredbe jer bi u protivnom pravni poslovi, odnosno pravni akti koji bi nastali između Lučke uprave Rabac i trgovačkog društva KAMEN IMPORT LABIN d.o.o. imali za posljedicu ništetnost kao i povredu ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Antonela Mohorović Kožuh, elektroničkom dostavom
2. Objava na internetskoj stranici Povjerenstva
3. Pismohrana